A bo porojeke eno ya sekolo e ile ya nna le diphelelo tse di molemo thata jang ne! Ga e ya ka ya thusa fela bana ba ba tsenang le Magdalena mo tlelaseng gore ba itse Basupi ba ga Jehofa le go ba tlhaloganya botoka, mme gape e ile ya kgothaletsa bontsi jwa basha gore ba akanye ka se tota ba se tshelelang. Ke eng fa o sa leke go thusa bana ba o tsenang le bone mo tlelaseng gore ba ithute mo go oketsegileng ka dilo tse o di dumelang? Go itse Jehofa Modimo go thusa motho ka ditsela tse di farologaneng. A re umake di le pedi fela: Ya ntlha, go thusa motho gore a nne le tumelo mo Modimong. Tumelo eo e dira gore motho a dumele gore Bogosi Jwa Modimo ke puso ya mmatota le gore bo tla tloga bo busa mo lefatsheng. (Bahebera 11:1) Ya bobedi, go thusa motho gore a rate Modimo le moagelani wa gagwe. Fa motho a rata Modimo, o tla mo reetsa. Fa motho a rata moagelani wa gagwe, o tla latela taelo eno ya ga Jesu: “Fela jaaka lo batla batho ba lo direla, ba direleng ka yone tsela eo.”—Luke 6:31.